CELEX: 32009D0591
Language: sl
Date: 2009-07-07 00:00:00
Title: 2009/591/ES: Odločba Sveta z dne 7. julija 2009 o obstoju čezmernega primanjkljaja v Latviji

4.8.2009   
            
            
               SL
            
            
               Uradni list Evropske unije
            
            
               L 202/50
            
         
      ODLOČBA SVETA
   
   z dne 7. julija 2009
   o obstoju čezmernega primanjkljaja v Latviji
   (2009/591/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
   ob upoštevanju priporočila Komisije,
   ob upoštevanju pripomb, ki jih je predložila Latvija,
   ob upoštevanju naslednjega:
   
               (1)
            
            
               V skladu s členom 104 Pogodbe se države članice izogibajo čezmernemu javnofinančnemu primanjkljaju.
            
         
               (2)
            
            
               Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki prispeva k ustvarjanju delovnih mest.
            
         
               (3)
            
            
               Postopek v zvezi s čezmernim primanjkljajem iz člena 104 Pogodbe, kot je pojasnjen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1), ki je del Pakta za stabilnost in rast, določa odločitev o obstoju čezmernega primanjkljaja. Protokol o postopku v zvezi s čezmernim primanjkljajem, ki je priložen k Pogodbi, vsebuje dodatne določbe glede izvajanja postopka v zvezi s čezmernim primanjkljajem. Uredba Sveta (ES) št. 3605/93 (2) določa podrobna pravila in opredelitve za uporabo določb navedenega protokola.
            
         
               (4)
            
            
               Leta 2005 je bil Pakt za stabilnost in rast prenovljen, da bi se okrepili njegova učinkovitost in gospodarski temelji ter ohranila dolgoročna vzdržnost javnih financ. Cilj prenove pakta je bil še posebej zagotoviti, da se v vseh korakih postopka v zvezi s čezmernim primanjkljajem v celoti upošteva tudi gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnega proračunskega stanja, pri tem pa upošteva gospodarske razmere.
            
         
               (5)
            
            
               V skladu s členom 104(5) Pogodbe mora Komisija Svetu predložiti mnenje, če meni, da v državi članici obstaja čezmerni primanjkljaj ali tveganje zanj. Komisija je na podlagi svojega poročila po členu 104(3) Pogodbe in mnenja Ekonomsko-finančnega odbora po členu 104(4) Pogodbe ugotovila, da v Latviji obstaja čezmerni primanjkljaj. Komisija je zato 2. julija 2009 Svetu predložila zadevno mnenje v zvezi z Latvijo (3).
            
         
               (6)
            
            
               V skladu s členom 104(6) Pogodbe Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Latvije je Svet na podlagi te celovite ocene prišel do ugotovitve v tej odločbi.
            
         
               (7)
            
            
               Po podatkih iz obvestila o postopku v zvezi s čezmernim primanjkljajem iz aprila 2009 je javnofinančni primanjkljaj Latvije v letu 2008 dosegel 4,0 % BDP; tako je presegel referenčno vrednost 3 % BDP. Primanjkljaj ni bil blizu referenčne vrednosti 3 % BDP. Vendar preseganje referenčne vrednosti lahko velja za izjemno v smislu Pogodbe ter Pakta za stabilnost in rast. Zlasti je to preseganje posledica resnega gospodarskega upada v smislu Pogodbe ter Pakta za stabilnost in rast. V skladu z napovedjo služb Komisije iz pomladi 2009 naj bi bila realna rast BDP leta 2009 v Latviji močno negativna, proizvodnja pa naj bi se istega leta po 4,6-odstotnem zmanjšanju leta 2008 skrčila za 13,1 %; zadnji kazalniki kažejo celo na večje, 18-odstotno skrčenje v letu 2009.
               Cilji, postavljeni decembra 2008 v okviru programa Skupnosti za plačilnobilančno pomoč, in sicer 5,3 % BDP leta 2009, 4,9 % BDP leta 2010 in manj kot 3 % leta 2011, zato niso uresničljivi. Vendar ni mogoče reči, da je preseganje referenčne vrednosti začasno. Po spomladanski napovedi služb Komisije in ob upoštevanju proračunskih ukrepov za leto 2009 samo na podlagi sprememb, sprejetih decembra 2008, bi se primanjkljaj s 4,0 % BDP leta 2008 povečal na 11,1 % BDP leta 2009, leta 2010 pa bi se ob nespremenjeni politiki še povečal, in sicer na 13,6 % BDP. Potem ko so latvijski organi junija 2009 sprejeli paket novih ukrepov za konsolidacijo in za leto 2010 najavili dodatne ukrepe, bi lahko javnofinančni primanjkljaj – če bodo ti ukrepi v celoti izvedeni – leta 2009 dosegel približno 10 % BDP, leta 2010 8,5 %, leta 2011 pa 6 % (4). Čeprav se zdi, da je preseganje referenčne vrednosti izjemno, pa primanjkljaj leta 2008 ni bil blizu referenčni vrednosti in za preseganje ni mogoče reči, da je začasno. Merilo glede primanjkljaja, določeno v Pogodbi, torej ni izpolnjeno.
            
         
               (8)
            
            
               Bruto javnofinančni dolg je leta 2008 znašal 19,5 % BDP, torej je bil še vedno precej pod referenčno vrednostjo 60 % BDP. Kljub temu je napovedano, da se bo hitro povečeval (po spomladanski napovedi služb Komisije naj bi se leta 2009 povečal na 34,1 % BDP, leta 2010 pa na 50,1 %, če bo Latvija uveljavila vso mednarodno finančno pomoč, ki ji je na voljo v obdobju do leta 2011). Ob upoštevanju novih ukrepov za konsolidacijo, sprejetih junija 2009, in dodatnih načrtov za konsolidacijo za obdobje 2010–2012, ki so jih najavili organi, ter odvisno od tega, ali in v kolikšni meri se bo vlada zaradi stabilizacijskih potreb v finančnem sektorju dodatno zadolžila, lahko delež bruto dolga leta 2012 preseže referenčno vrednost 60 % BDP, tudi če bodo sprejeti zadostni korektivni ukrepi.
            
         
               (9)
            
            
               Proračunski vpliv v celoti naložbenega stebra, ki ga je latvijska vlada uvedla z reformo pokojninskega sistema, se bo upošteval v skladu z določbami Pakta za stabilnost in rast. Medtem ko je posledica izvajanja teh reform začasno poslabšanje proračunskega stanja, je dolgoročna vzdržnost javnih financ občutno boljša. Na podlagi ocen služb Komisije so skupni stroški takšne reforme v Latviji leta 2008 znašali 1,6 % BDP, zaradi začasnega zmanjšanja prispevkov leta 2009 z 8,0 % na 2,0 % pa naj bi leta 2009 in leta 2010 znašali 0,4 %. Delež socialnih prispevkov, prenesenih v drugi, celoti naložbeni steber, naj bi se povečal na 4 % leta 2011 in na 6 % leta 2012, s tem pa naj bi se skupni stroški reforme v obdobju 2011–2012 povečali na 0,8 oziroma 1,2 odstotne točke BDP. V skladu s Paktom za stabilnost in rast se lahko stroški upoštevajo na linearno degresivni osnovi za prehodno obdobje in le, če primanjkljaj ostaja blizu referenčne vrednosti. Ker leta 2008 primanjkljaj ni bil blizu referenčni vrednosti in ker ji po napovedi služb Komisije tudi v letih 2009 in 2010 ne bo blizu, se stroški pokojninske reforme ne morejo upoštevati.
            
         
               (10)
            
            
               V skladu s členom 2(4) Uredbe (ES) št. 1467/97 se „pomembni dejavniki“ v korakih, ki vodijo do odločitve Sveta o obstoju čezmernega primanjkljaja v skladu s členom 104(6) Pogodbe, lahko upoštevajo le, če je v celoti izpolnjen dvojni pogoj – da primanjkljaj ostaja blizu referenčne vrednosti in da je referenčna vrednost presežena začasno. V primeru Latvije ta dvojni pogoj ni izpolnjen. Zato v korakih, ki vodijo do te odločbe, pomembni dejavniki niso upoštevani –
            
         SPREJEL NASLEDNJO ODLOČBO:
   Člen 1
   Iz celovite ocene sledi, da v Latviji obstaja čezmerni primanjkljaj.
   Člen 2
   Ta odločba je naslovljena na Republiko Latvijo.
   
      V Bruslju, 7. julija 2009
      
         
            Za Svet
         
         
            Predsednik
         
         C. BILDT
         
      
   
   
      (1)  UL L 209, 2.8.1997, str. 6.
   
      (2)  UL L 332, 31.12.1993, str. 7.
   
      (3)  Vsi dokumenti za Latvijo, povezani s postopkom v zvezi s čezmernim primanjkljajem, so na voljo na spletni strani: http://ec.europa.eu/economy_finance/netstartsearch/pdfsearch/pdf.cfm?mode=_m2
   
      (4)  V teh ocenah je upoštevan učinek začasne preusmeritve plačil socialnih prispevkov iz drugega stebra pokojninskega sistema.